
Archwilia Davies ac Hamilton (2016) heriau ynghlwm ag asesu dysgu plant yn yr awyr agored. Ystyriant heriau a wyneba addysgwyr wrth addasu dulliau asesu traddodiadol i’r amgylchedd awyr agored. Pwysleisia’r erthygl bwysigrwydd cynnwys amgylcheddau awyr agored yn addysg y blynyddoedd cynnar gan gynnig mewnwelediadau ymarferol i addysgwyr ynghylch sut i ymdrin â’r heriau hyn.
Dilyna’r ymchwil paradigm ansoddol, gan ddefnyddio cyfweliadau gyda phrofiadau byw addysgwyr ym maes addysg gynnar. Trwy’r cyfweliadau hyn, datgela’r erthygl gyfyngiadau ynghlwm wrth fodelau asesu traddodiadol sydd yn canolbwyntio’n unig ar ganlyniadau mesuradwy. Mae’r awduron yn argymell mabwysiadu dulliau asesu holistaidd sydd yn ystyried cyd-destun dysgu a natur datblygiad plant yn yr awyr agored. Cyfranna hyn at ddatblygu’r ddamcaniaeth a’r ymarfer ym maes addysg plant, gan annog dealltwriaeth ehangach o sut y gellir asesu dysgu tu allan i’r ystafell ddosbarth traddodiadol.
Mae cefndir helaeth Davies a Hamilton mewn addysg gynnar yn cryfhau hygrededd ac ymreolaeth yr erthygl, yn enwedig cyd-destun amgylcheddau dysgu awyr agored yn y blynyddoedd cynnar. Geilw’r erthygl am arferion asesu mwy cynhwysol sydd yn ystyried cyd-destun yr awyr agored ag heriau perthnasol.
Ymgysyllta’r ymchwilwyr â’r corff cynyddol o lenyddiaeth ar ddysgu yn yr awyr agored yn y blynyddoedd cynnar, gan adeiladu ar ddamcaniaethau sylfaenol a sefydlwyd gan academyddion perthnasol i’r cyfnod, fel Knight (2011) a Maynard (2007), gan amlygu manteision datblygiadol amgylcheddau awyr agored.
Adlewyrcha’r erthygl bryderon Siraj-Blatchford (2009) a Luff (2014) am anfodlonrwydd mesurau asesu confensiynol mewn amgylcheddau awyr agored. Maent yn tynnu sylw at yr angen am ddulliau asesu addas ar gyfer dysgu yn yr awyr agored. Mae eu dadl o blaid dulliau asesu ansoddol yn herio dulliau mwy traddodiadol, meintiol. Mae'r newid mewn persbectif, a gefnogwyd gan lenyddiaeth berthnasol ar y pryd, yn galw am ddulliau asesu mwy addasol ac ystyried cyd-destun. Pletha eu hymchwil â beirniadaeth gyfredol o ddulliau asesu traddodiadol, yn enwedig ynghylch eu cyfyngiadau mewn lleoliadau awyr agored, gan gynnig persbectif newydd ar ddulliau asesu holistaidd sydd yn ystyried cyd-destun y dysgu.
Amlygwyd pryderon am ddulliau asesu yn Fframwaith Cwricwlwm i Gymru mewn sawl adroddiad a chyngor gan addysgwyr (Llywodraeth Cymru, 2022). Noda Estyn (2020), corff arolygu addysg, heriau wrth addasu i ddulliau asesu Cwricwlwm i Gymru, yn enwedig wrth fesur canlyniadau dysgu llai traddodiadol. Mae athrawon wedi mynegi anawsterau oherwydd prinder offer safonol a chanllawiau clir, yn enwedig wrth asesu dysgu yn yr awyr agored (Estyn, 2020). Yn ogystal, mae prinder llenyddiaeth academaidd bresennol ar ddulliau asesu ar gyfer yr awyr agored ac amgylcheddau llai traddodiadol, gan bwysleisio’r angen am ymchwil pellach i ddulliau effeithiol sydd yn cyd-fynd ag amcanion y cwricwlwm. 
Mae’r pryderon hyn yn amlygu’r angen am fwy o adnoddau, datblygiad proffesiynol, ac ymchwil i gefnogi athrawon wrth addasu i dirwedd asesu datblygiadol. Tynna Cyfoeth Naturiol Cymru (2022) sylw at fwlch yn Cwricwlwm i Gymru o ran asesu dysgu yn yr awyr agored gyda diffyg offer safonol ar gyfer gwerthuso gweithgareddau. Mynega addysgwyr bryderon ynghylch dilysrwydd asesiadau awyr agored o'u cymharu â dulliau ystafell ddosbarth traddodiadol a'r anhawster o gofnodi'r gweithgareddau hyn heb gymryd amser i ffwrdd o ddysgu (Cyfoeth Naturiol Cymru, 2023). Dengys canfyddiadau Davies a Hamilton (2016) bod fframweithiau asesu dysgu yn yr awyr agored yn cael eu tan ddatblygu, gan gyfyngu ar eu heffeithiolrwydd yn y cwricwlwm.
Noda French et al. (2023) bod athrawon yn gwerthfawrogi manteision dysgu yn yr awyr agored ond wynebant heriau megis diffyg hyder a chyfyngiadau cwricwlaidd, gan effeithio ar eu gallu i asesu dysgwyr yn yr awyr agored. Trafoda Tinney (2023) y cyfleoedd a’r rhwystrau wrth gynllunio dysgu yn yr awyr agored. Er gwaetha’r angen am asesu rheolaidd a chyson, amlinella Tinney (2023) heriau ynghlwm wrth y gofyn. Gwerthusa Clarke a Wiggins (2022) rwystrau o ran cyfleoedd ar gyfer datblygiad proffesiynol, mynediad at adnoddau ac offer asesu effeithiol mewn lleoliadau awyr agored.
Mae dysgu yn yr awyr agored yn datblygu’n duedd fyd-eang gynyddol boblogaidd, gyda gwahanol wledydd yn datblygu eu dulliau unigryw eu hunain o ran addysg ac asesu awyr agored. Gan fod diffyg llenyddiaeth yn canolbwyntio'n benodol ar asesu dysgu yn yr awyr agored yng Nghymru, mae'n werthfawr edrych ar sut mae gwledydd eraill yn mynd i'r afael â dysgu ac asesu awyr agored er mwyn cael mewnwelediadau newydd.
Yn astudiaeth Rønsen, Kjølsrød a Lundqvist (2023) amlinellant werthoedd ac egwyddorion a lywia werthusiadau yn Nenmarc, Gwlad yr Iâ, Norwy a Sweden. Amlinella’r ystadegau yn yr ymchwil ‘decentralized governance model’ sydd yn galluogi asesu yn berthnasol i’r cyd-destun. Mae'r dull hwn yn sicrhau bod asesu'n cael ei deilwra i'r athroniaethau addysgol a'r arferion addysgu unigryw ym mhob un o'r gwledydd Norwyeg.  Tynnir sylw at yr angen am hyblygrwydd mewn systemau asesu er mwyn ymateb i'r cyd-destunau amrywiol yn y sector addysg ym mhob un o'r gwledydd hyn (Rønsen, Kjølsrød a Lundqvist, 2023).
Yn Seland Newydd, mae Learning Stories wedi dod yn gerrig milltir i asesu addysg, gan gynnig dull sydd yn canolbwyntio ar gryfderau yn y ddogfennaeth. Mynegir pwysigrwydd dysgu yn seiliedig ar chwarae yn yr amgylchedd awyr agored. Mae'r offer a ddatblygwyd yn y wlad yn anelu at asesu dysgu plant mewn ffordd sydd wedi'i chydlynu â'r amgylchedd awyr agored, gan gynnig safbwynt mwy holistaidd ar ddatblygiad (The Education Hub, 2022).
Yn ogystal, mewn astudiaeth achos archwiliwyd effaith gweithgareddau awyr agored anstrwythuredig ar blant meithrin yn Seland Newydd. Darganfu'r astudiaeth fod y gweithgareddau hyn yn gwella creadigrwydd, sgiliau datrys problemau a datblygiad iaith, gan atgyfnerthu gwerth chwarae awyr agored mewn addysg. Pwysleisia’r canfyddiadau fod amgylcheddau dysgu sydd yn seiliedig ar chwarae awyr agored yn cyfrannu at ddatblygiad sgiliau gwybyddol a chymdeithasol hanfodol mewn plant ifanc (SustEd, 2022).
Cysyllta ymchwil o Sgandinafia a Seland Newydd â chasgliadau Davies a Hamilton, gan bwysleisio'r angen am arferion asesu mwy hyblyg a chydnaws â'r cyd-destun mewn amgylcheddau dysgu awyr agored. Wrth i'r erthygl drafod heriau sydd yn gysylltiedig â pharatoi offer asesu traddodiadol i'w haddasu i amgylcheddau dysgu awyr agored, mae'r canfyddiadau o'r ardaloedd hyn yn darparu fframwaith gwerthfawr ar gyfer datblygu a chraffu systemau asesu sydd yn gwella natur ddynamig addysg awyr agored. 
Er bod erthygl Davies a Hamilton wedi'i chyhoeddi yn 2016, mae'n tynnu sylw at y diffyg llenyddiaeth gyfredol barhaus ar y pwnc ac absenoldeb offer asesu clir yn y maes hwn. Mae eu cyfraniad i lenyddiaeth cwricwlwm Cymru yn pwysleisio'r angen am ddulliau asesu sy'n benodol i'r cyd-destun ac yn cefnogi integreiddio dysgu yn yr awyr agored o fewn y fframwaith, gan ddangos bod hyn yn parhau i fod yn fater heb ei ddatrys yn y maes.
Amlyga ymchwil Davies a Hamilton (2016) heriau wrth asesu dysgu awyr agored, sydd yn berthnasol i arferion a chymwysterau presennol ym maes addysg awyr agored. Mae cydnabyddiaeth gynyddol o bwysigrwydd dysgu awyr agored yn cael ei adlewyrchu mewn cymwysterau fel Tystysgrif Lefel 3 mewn Ymarfer Awyr Agored drwy Agored Cymru, ynghyd â chynigion o ran fframwaith Lefel 3 Gofal Plant, Chwarae, Dysgu a Datblygiad (CCPLD) gan CBAC, fel "Uned 338: Hybu Defnydd o Amgylcheddau Awyr Agored" a "Uned 332: Sgiliau Ymarferol ar gyfer Lleoliad Gwaith yn y Blynyddoedd Cynnar" (CBAC, 2023). Mae hyn yn cyd-fynd â'r argymhellion gan Davies a Hamilton (2016) am fynd i'r afael â'r bwlch hwn, gan baratoi addysgwyr gyda'r sgiliau i asesu dysgu yn yr awyr agored (Agored Cymru, 2023).
Mae teitl yr erthygl, "Assessing Learning in the Early Years’ Outdoor Classroom: Examining Challenges in Practice", yn glir ac yn briodol tra cyfathreba'n uniongyrchol gynnwys yr astudiaeth, sef asesu dysgu yn yr awyr agored yn y blynyddoedd cynnar a’r heriau y mae addysgwyr yn eu hwynebu. Mae'r teitl yn adlewyrchu'r diben i archwilio'r prif anawsterau yn ymarferol, gan wneud y cynnwys yn hawdd i'w ddeall i ymarferwyr.
Mae'r crynodeb yn benodol ac yn gynrychioliadol o’r erthygl gan hefyd grynhoi'r prif ganfyddiadau, gan gynnwys yr heriau y mae ymarferwyr yn eu hwynebu, megis diffyg adnoddau, arbenigedd staff a newidiadau yn y cwricwlwm sydd yn cyfyngu ar effeithiolrwydd asesiadau awyr agored. Tynnir sylw at ba ddysgwyr sydd yn elwa fwyaf o ddysgu ac asesu yn yr awyr agored, megis bechgyn, plant o ardaloedd difreintiedig a'r rhai ag anghenion dysgu ychwanegol.
Yn yr erthygl, mabwysiada’r awduron fethodoleg ymchwil ansoddol, yn benodol gan ddefnyddio dull astudiaeth achos.  Mae’r astudiaeth yn bathu safbwynt deongliadol, gan geisio deall profiadau addysgwyr yn yr awyr agored. Yn eu hymchwil, trafoda Creswell a Poth (2023) ddefnydd o fethodoleg ymchwil ansoddol, gan ganolbwyntio'n benodol ar ddull astudiaeth achos, sydd yn ddelfrydol ar gyfer ymchwilio i unigolion neu grwpiau penodol. Amlygant safbwynt deongliadol hanfodol er mwyn deall profiadau'r cyfranogwyr yng nghyd-destun profiadau go iawn, sydd yn cyd-fynd â'r dull a ddefnyddiwyd yn yr astudiaeth hon i archwilio profiadau addysgwyr awyr agored (Creswel a Poth, 2023).
Dull pragmataidd cymysg a ddefnyddir, gan gyfuno dulliau ansoddol (cyfweliadau) a meintiol (cwestiynau). Yn eu hymchwil trafoda Denzin a Lincoln (2013) ddefnydd o ddull pragmataidd cymysg, lle mae'r dulliau ansoddol a meintiol yn cael eu cyfuno i ddarparu dealltwriaeth fwy cynhwysfawr o bwnc ymchwil, gan archwilio profiadau mewn ffordd ddyfnach ac ehangach. Defnyddir dull trionglog drwy gyfuno’r ddau ddull sydd yn ychwanegu at ddilysrwydd y canfyddiadau.
Mae dull trionglog yn galluogi’r ymchwilwyr i gadarnhau’r data a chynnig golwg fwy cynhwysfawr ar ymarferion asesu mewn ystafelloedd dosbarth awyr agored. Fel esbonia Denzin a Lincoln (2012) yn mae dull trionglog yn cynnwys defnydd o ddulliau neu ffynonellau data amrywiol gan gryfhau’r ymchwil trwy wella dibynadwyedd a darparu mewnwelediadau dyfnach. Mae’r defnydd o gyfweliadau lled strwythuredig yn darparu hyblygrwydd i archwilio profiadau addysgwyr wrth sicrhau ffocws ar bynciau allweddol, ac mae arsylwi cynnig cyd-destun profiadau go iawn, gan wella dibynadwyedd y data a gasglwyd o’r cyfweliadau.
Dull samplu pwrpasol a ddefnyddir gan yr awduron, gan ddewis addysgwyr â phrofiad mewn dysgu ac asesu yn yr awyr agored. Fel eglura Creswell a Poth (2023) yn eu hymchwil, mae samplu pwrpasol yn ddull cyffredin mewn ymchwil ansoddol, gan ei fod yn caniatáu i’r ymchwilydd ddewis cyfranogwyr sydd â gwybodaeth neu brofiad penodol perthnasol i’r cwestiwn ymchwil. Fodd bynnag, fel y nodir yn yr erthygl, mae’r dull hwn yn gyfyngedig oherwydd diffyg amrywiaeth yn y sampl, yn enwedig o ran demograffeg a maint y sampl. Cafodd yr ymchwil ei chynnal yn 9 lleoliad blynyddoedd cynnar yng ngogledd Cymru efo nifer fach o gyfranogwyr, 37 a allai effeithio ar y gallu i gyffredinoli canfyddiadau. Byddai ehangu’r ardal ddaearyddol a chynyddu’r nifer o gyfranogwyr yn cryfhau’r ymchwil, gan ei gwneud yn fwy cadarn ac yn fwy dibynadwy (Creswell a Poth, 2023).
Mae yr anghysondeb rhwng y 9 lleoliad a grybwyllir yn y haniaethol a'r 10 lleoliad y cyfeirir atynt ym mhrif gorff yr erthygl gyflwyno rhagfarnau posibl ac effeithio ar gyffredinolrwydd y canfyddiadau. Roedd gan un o'r ymchwilwyr berthynas sefydledig â'r lleoliadau trwy ei rôl fel tiwtor cyswllt prifysgol, a allai arwain at ragfarn ddethol, gan efallai na fydd y lleoliadau dan sylw yn gynrychioliadol o holl leoliadau'r blynyddoedd cynnar. Efallai bod cysylltiad blaenorol yr ymchwilwyr â'r lleoliadau hyn wedi dylanwadu ar eu parodrwydd i gymryd rhan neu eu hymatebion, a allai dorri'r data. Yn ogystal, er bod cyfradd ymateb o 74% yn gymharol dda, gall y diffyg ymateb o'r 10fed lleoliad a'r nifer gyfyngedig o leoliadau a ddarperir yn lleihau cyffredinolrwydd y canlyniadau. Gall y canfyddiadau adlewyrchu barn grŵp penodol o leoliadau yn unig ac efallai na fyddant yn berthnasol i'r boblogaeth ehangach o amgylcheddau blynyddoedd cynnar. Gallai hyn gyfyngu ar ddilysrwydd allanol yr astudiaeth, oherwydd efallai na fydd y sampl yn cynrychioli'r cyd-destun ehangach yn gywir, gan ei gwneud yn bwysig cydnabod y cyfyngiadau hyn wrth ddehongli'r canlyniadau.
[bookmark: cysill]O ran ystyriaethau moesegol, mae’r awduron wedi cymryd camau i sicrhau cyfrinachedd y lleoliadau ac ymarferwyr sicrwydd drwy ddefnyddio ffugenwau. Fodd bynnag, nid oedd ystyriaethau i rym dynamig rhwng yr ymchwilwyr a’r cyfranogwyr. Mewn astudiaeth ansoddol a leolwyd mewn amgylcheddau addysgiadol, gallai anghyfartaledd grym anuniongyrchol fodoli gan effeithio ar sut mae’r cyfranogwyr yn rhannu eu profiadau. Fel y trafoda Miller (2012) yn ei ymchwil, mae’n hanfodol i ymchwilwyr fod yn ymwybodol o anghyfartaledd grym a sicrhau bod cyfranogwyr yn teimlo’n gyfforddus wrth rannu adborth critigol neu drafod heriau. Byddai’n werthfawr i’r awduron adfyfyrio ar sut maent wedi sicrhau bod yr addysgwyr yn teimlo’n gyfforddus wrth rannu eu profiadau, gan ychwanegu dyfnder i’r ystyriaethau moesegol.
Er nad oedd plant yn rhan uniongyrchol o’r astudiaeth hon, pwrpasol fyddai adfyfyrio ar bryderon moesegol a allai godi pe bai plant yn gynwysedig, megis sicrhau cydsyniad rhieni neu ofalwyr i amddiffyn eu lles, a sicrhau peryg o orfodaeth i gymryd rhan. Fel y trafoda Alderson a Morrow (2020) yn eu hymchwil, mae’r rhain yn egwyddorion moesegol allweddol mewn ymchwil â phlant yn rhan ohoni. Maent yn tynnu sylw at bwysigrwydd amddiffyn hawliau plant a sicrhau bod eu lleisiau’n cael eu clywed, sydd yn cyd-fynd ag ystyriaethau moesegol ehangach mewn ymchwil addysgol, yn enwedig mewn perthynas â hawliau plant wrth gymryd rhan (Cytundeb y Cenhedloedd Unedig ar Hawliau’r Plentyn, 1989; Lundy, 2007). Byddai adfyfyrio ar yr ystyriaethau moesegol hyn yn cryfhau’r ddealltwriaeth o gymhlethdodau cysylltiedig wrth gynnal ymchwil gyda phlant ifanc mewn amgylcheddau addysgiadol.
Yn erthygl Davies a Hamilton (2016), defnyddiwyd dadansoddiad thematig fel prif ddull i ddadansoddi data a gasglwyd o gyfweliadau hanner-strwythuredig ac arsylwadau. Mae’r dull hwn, fel y nodir gan Denzin a Lincoln (2023) yn effeithiol mewn ymchwil ansoddol gan ei fod yn adnabod themâu a phatrymau sydd yn ailadrodd drwy’r data, gan ddarparu dealltwriaeth gynhwysfawr o’r canfyddiadau. Defnyddiwyd codio fel rhan o’r broses ddadansoddi, sydd o gymorth wrth drefnu ac ail-gategoreiddio ymatebion (Creswell a Poth, 2023). Mae Denzin a Lincoln (2013) hefyd yn pwysleisio hanfod codio wrth adnabod themâu allweddol, gan gyd-fynd â dull Davies a Hamilton.
Trwy ddefnyddio dadansoddiad thematig, adnabu’r awduron themâu allweddol a amlygwyd yn y data, gan gyflwyno’r canfyddiadau mewn ffordd fanwl a chydlynol. Defnyddiwyd dyfyniadau uniongyrchol gan y cyfranogwyr yn effeithiol i amlygu’r themâu, fel y pwysleisir gan Denzin a Lincoln (2023) gan gryfhau’r dadansoddiad.
Mae cyflwyno’r data yn yr erthygl yn glir ac yn effeithiol. Defnyddiwyd dyfyniadau uniongyrchol gan y cyfranogwyr i ddangos y themâu a adnabuwyd, gan helpu’r darllenwyr i ddeall dyfnder y canfyddiadau. Darpara’r dyfyniadau hyn enghreifftiau manwl o brofiadau’r addysgwyr a thynnant sylw at gyd-destun go iawn y dosbarth awyr agored. Defnyddia’r erthygl dablau/graffiau i gyflwyno’r data hefyd. Mae cynrychiolaethau gweledol o’r themâu neu grynhoi’r canfyddiadau yn gwella eglurder a hygyrchedd y data. O ran eglurder, mae’r data a gasglwyd yn adlewyrchu’r cwestiynau ymchwil o ran heriau asesu dysgu mewn dosbarthiadau awyr agored.
Mae’r defnydd o ddyfyniadau uniongyrchol a dadansoddiad thematig yn cefnogi eglurder drwy gysylltu'r canfyddiadau'n uniongyrchol â phrofiadau a phersbectifau'r cyfranogwyr. Dadansoddwyd data gan ddefnyddio pum cam Denscombe (2010) i ddadansoddi anwythol. Roedd y cam cyntaf yn cynnwys trawsgrifio data yn ddogfen Excel; y data darllen ac ailddarllen ail gam i ganfod materion/categorïau allweddol sy'n dod i'r amlwg; y trydydd cam gan wneud cymariaethau rhwng materion/categorïau i bennu patrymau a pherthnasoedd; y pedwerydd cam yn nodi safbwyntiau ynysig ac amgen; ac yn olaf cyflwyno data mewn gohebiaeth â'r prif themâu sydd wedi dod i'r amlwg a'u perthynas â llenyddiaeth gyfoes
Er nad yw’r erthygl yn amlygu’r pryderon ynghylch dibynadwyedd ac eglurder yn benodol, mae’r defnydd o ddull trionglog, dadansoddiad thematig manwl, a dyfyniadau gan y cyfranogwyr yn cyfrannu at y cryfderau cyffredinol. Byddai trafodaeth ddyfnach am y cyfyngiadau yn ymwneud â dulliau dadansoddi data, fel mynd i’r afael â biasau neu heriau wrth ddehongli profiadau personol, yn gwella tryloywder yr astudiaeth. 
Gallai absenoldeb manylion am yr amser rhwng yr holiadur cychwynnol a'r cyfweliadau dilynol, yn ogystal â'r ffaith nad oedd pob cyfranogwr wedi cymryd rhan yn yr ail-gyfweliadau, effeithio ar ddilysrwydd a dibynadwyedd canlyniadau'r astudiaeth. Heb wybodaeth am yr amser rhwng casglu data, nid yw'n glir a allai safbwyntiau cyfranogwyr fod wedi newid dros amser, a allai ddylanwadu ar gysondeb eu hymatebion. Ar ben hynny, gan mai dim ond 14 allan o 37 o ymatebwyr holiaduron a gytunodd i gymryd rhan yn y cyfweliadau dilynol, a dim ond 10 a ddewiswyd ar hap, efallai na fydd y safbwyntiau a gipiwyd yn cynrychioli'r ystod lawn o brofiadau. Gallai'r diffyg cyfranogiad hwn gyflwyno tuedd ddethol, gan y gallai'r rhai a wirfoddolodd am gyfweliadau fod â barn gryfach neu fwy o ddiddordeb yn y pwnc, gan osgoi'r canlyniadau. Mae'r ffactorau hyn yn cyfyngu ar gyffredinolrwydd canfyddiadau'r astudiaeth, gan ei bod yn ansicr a yw ymatebion y cyfwelwyr yn adlewyrchu poblogaeth ehangach ymarferwyr blynyddoedd cynnar. Byddai mwy o dryloywder ynghylch yr amseru a'r rhesymau dros beidio â chymryd rhan yn helpu i gryfhau casgliadau'r astudiaeth.
Mae’r canfyddiadau’n cytuno'n gyffredinol â llenyddiaeth bresennol, gan gadarnhau effaith bositif dysgu yn yr awyr agored ar wahanol grwpiau o blant. Cefnoga’r astudiaeth y corff o ymchwil sydd yn tyfu ac yn cydnabod potensial amgylcheddau awyr agored ar gyfer datblygiad holistaidd. 
Yn ogystal, mae’r canfyddiadau’n dangos bod amgylcheddau awyr agored yn cael eu defnyddio’n llai ar gyfer rhai pynciau academaidd fel TGCh, llythrennedd, a datblygiad creadigol, sydd yn cyd-fynd â beirniadaeth blaenorol yn y llenyddiaeth sydd yn tynnu sylw at ddiffyg adnoddau a chefnogaeth mewn amgylcheddau awyr agored ar gyfer y meysydd hyn. 
Amlyga’r erthygl gysylltiadau clir â’r ymarfer gan gynnig sawl argymhelliad ar gyfer gwella’r defnydd o ddysgu yn yr awyr agored, gan ganolbwyntio ar yr heriau a’r cyfleoedd yn y maes hwn. Un argymhelliad allweddol yw’r angen am hyfforddiant staff. Amlygir y ffaith bod llawer ohonynt heb hyfforddiant digonol mewn addysg awyr agored, gan ddylanwadu’n uniongyrchol ar eu gallu i gefnogi dysgu plant yn effeithiol. Felly, mae’n hanfodol i addysgwyr ac ysgolion roi blaenoriaeth i ddatblygiad proffesiynol mewn dysgu awyr agored a phrosesau asesu er mwyn sicrhau bod staff yn meddu ar sgiliau angenrheidiol i gefnogi pob agwedd ar ddysgu yn yr awyr agored.
Argymhelliad arall yw diffyg adnoddau priodol, yn enwedig ar gyfer pynciau fel TGCh a datblygiad creadigol, sydd yn gwneud hi’n anodd asesu rhai meysydd dysgu a phrofiad yn yr awyr agored. Gall ysgolion a chyrff addysg fynd i’r afael â hyn trwy wella mynediad at adnoddau a deunyddiau awyr agored priodol sydd yn cefnogi pob agwedd o’r cwricwlwm. Bydd darparu’r adnoddau cywir yn galluogi dysgu yn yr awyr agored i fod yn fwy cynhwysfawr ac effeithiol. Pwysleisia’r astudiaeth hefyd bwysigrwydd o greu amgylcheddau awyr agored cynhwysol sydd yn gallu darparu lle i blant o gefndiroedd amrywiol ddysgu. Dylai ymarferwyr ystyried sut y gellir cynllunio a defnyddio’r mannau awyr agored yn hyblyg er mwyn cefnogi amrywiaeth eang o nodau dysgu academaidd a datblygiadol. Byddai hyn yn fodd i sicrhau bod dosbarthiadau awyr agored yn hyrwyddo cyfartaledd a chynhwysiant o fewn system addysg, gan gwrdd ag anghenion pob dysgwr.
Yn ogystal, trafoda’r astudiaeth yr angen am fethodoleg asesu ffurfiol ac uwch ar gyfer amgylcheddau dysgu awyr agored. Gall diffyg asesu o’r math hwn gyfyngu ar botensial y mannau hyn i ddogfennu cynnydd disgyblion. Dylai addysgwyr archwilio strategaethau newydd ar gyfer asesu ffurfiol mewn amgylcheddau awyr agored, gan fod y mannau hyn yn cynnig cyfleoedd unigryw i asesu sgiliau fel rhyngweithio cymdeithasol, datrys problemau, a chreadigrwydd - canlyniadau nad ydynt bob amser yn hawdd i’w gweld yn yr ystafell ddosbarth traddodiadol. Byddai cynnwys strategaethau asesu ffurfiol yn helpu i ddal amrediad o ganlyniadau dysgu disgyblion yn llawn. Yn olaf, mae’r astudiaeth yn tynnu sylw at yr her a achosir gan bwysau’r cwricwlwm (ar y pryd), yn enwedig gyda phwyslais cynyddol ar lythrennedd a rhifedd. Mae’r symud tuag at ddysgu mwy ffurfiol, sydd wedi’i seilio ar ddata, yn risg o danseilio manteision holistaidd y cynigir gan ddysgu yn yr awyr agored. Felly, dylai addysgwyr a chefnogwyr dysgu awyr agored ddadlau dros newidiad mewn polisi sydd yn pennu pwyslais ar brofiadau dysgu mwy holistig gan ganiatáu i addysg awyr agored gael ei integreiddio’n fwy ystyrlon yn y cwricwlwm a hyrwyddo datblygiad disgyblion mewn modd cyflawn.  
Cyfranna erthygl Davies a Hamilton (2016) yn sylweddol at addysg plant trwy fynd i'r afael â'r heriau cymhleth o asesu dysgu yn yr awyr agored. Trwy ddefnyddio dulliau ymchwil ansoddol, darpara’r astudiaeth mewnwelediadau gwerthfawr i brofiadau byw addysgwyr a’r anawsterau sydd yn gysylltiedig ag addasu dulliau asesu traddodiadol i amgylcheddau dysgu awyr agored. Tynnir sylw at bwysigrwydd o ddatblygu systemau asesu mwy hyblyg a chydnaws â’r cyd-destun, er mwyn adlewyrchu natur ddynamig dysgu awyr agored yn well. Er bod yr astudiaeth yn darparu sylfaen gadarn ar gyfer ymchwil i’r dyfodol, geilw hefyd am fwy o archwiliad o ran cyd-destunau addysgol amrywiol.
Mae canfyddiadau’r astudiaeth yn darparu goblygiadau ymarferol i addysgwyr, gwneuthurwyr polisi a theuluoedd, gan gefnogi’r ymgyrch barhaus at groesawu dysgu awyr agored fel elfen hanfodol yn addysg plant bach. Pwysleisir yr angen am ddatblygiad proffesiynol i addysgwyr, er mwyn iddynt allu asesu dysgu mewn amgylcheddau awyr agored yn fwy effeithiol. Yn ogystal, mae’r ymchwil yn annog creu offer asesu pwrpasol i’r awyr agored.
O safbwynt polisi, mae’r ymchwil hon yn cynnig mewnwelediadau sylweddol, wrth i Gwricwlwm i Gymru ddatblygu ac esblygu. Darpara gyfle i alinio argymhellion yr awduron â’r newidiadau presennol yn y system addysg, gan sicrhau bod dysgu awyr agored yn cael ei integreiddio’n effeithiol i’r cwricwlwm. Trwy ymdrin â’r heriau sydd ynghlwm ag asesu dysgu awyr agored, darpara’r ymchwil ddealltwriaeth fwy cynhwysfawr a gwybodus o’r dull addysgu hwn.
Fodd bynnag, mae bwlch amlwg yn y llenyddiaeth bresennol, yn enwedig o ran dulliau asesu cyfredol sydd yn cyd-fynd â gofynion y cwricwlwm yng nghyd-destun dysgu awyr agored. Er bod llawer o ymchwil wedi’i wneud ym maes addysg awyr agored, mae’r ffocws ar asesu yn dal i fod yn ddiffygiol. Mae astudiaeth Davies a Hamilton (2016) yn llenwi’r bwlch hwn trwy archwilio dulliau asesu cyfredol a'r angen am newid wrth addasu i amgylcheddau dysgu awyr agored, gan gynnig cysylltiad hanfodol rhwng addysg awyr agored â fframweithiau cwricwlaidd cyfredol.
Yn ogystal, mae’r ymchwil hon yn ymwneud â chymwysterau fel cymhwyster Agored Cymru a CBAC Lefel 3, sydd yn cynnwys unedau ychwanegol a chanlyniadau dysgu sydd yn ystyried dysgu ymarferol. Chwaraea'r rhain rôl bwysig mewn siapio’r dyfodol o ran addysg, ac mae sicrhau bod dysgu awyr agored yn cael ei asesu’n effeithiol yn allweddol i gynnal uniondeb a chryfder y rhain. Byddai datblygu offer asesu sydd yn cyd-fynd ag hyblygrwydd dysgu awyr agored a strwythur y canlyniadau dysgu yn gwella arferion addysgu ar lefelau uchel, gan wella perthnasedd dysgu awyr agored mewn systemau addysg ffurfiol.
Er mwyn mynd i’r afael â’r heriau a nodwyd wrth asesu dysgu awyr agored, gellir cynnig sawl awgrym arloesol. Gellir creu offer asesu newydd sydd wedi’i gynllunio’n benodol ar gyfer yr awyr agored. Byddai’r offer hwn yn ystyried yr anawsterau a’r cyd-destunau amrywiol mewn lleoliadau awyr agored a chynnwys fframwaith ar gyfer asesu sgiliau allweddol megis creadigrwydd, datrys problemau a chydweithio. Gellir integreiddio technoleg i asesu dysgu awyr agored, megis defnyddio apiau symudol i ganiatáu addysgwyr gofnodi arsylwadau byw ar y pryd. 
Mae dysgu awyr agored yn addysgeg fyd-eang, ond amrywia’r cymhwyso o wlad i wlad. Gallai ymchwil archwilio sut yr ymdrinnir â dysgu awyr agored a’i asesu mewn gwahanol wledydd neu gyd-destunau addysgol, gan ddod â phersbectifau newydd ar yr hyn a ystyrir yn asesu effeithiol.
Er bod llawer o astudiaethau ar ddysgu awyr agored yn canolbwyntio ar ganlyniadau tymor byr, mae angen ymchwil i archwilio’r effaith hirdymor o ddysgu awyr agored. Wrth i ddysgu awyr agored gael ei integreiddio’n fwyfwy i gwricwlwm cenedlaethol, gallai ymchwil i’r dyfodol archwilio sut mae polisïau penodol fel Cwricwlwm i Gymru yn dylanwadu ar effeithiolrwydd dysgu awyr agored ac asesu.
Ar gyfer ymchwil yn y dyfodol ym maes dysgu ac asesu yn yr awyr agored blynyddoedd cynnar, tra bod yr erthygl hon yn effeithiol o ran amlygu meysydd sydd angen eu gwella, gellid gwneud sawl gwelliant. Yn gyntaf, gallai cynyddu maint y sampl ac ehangu ardal ddaearyddol yr astudiaeth ddarparu canfyddiadau mwy cynrychioliadol, gan wella dilysrwydd a chyffredinoldeb y canlyniadau. Gallai ymchwilwyr gynnig persbectif mwy cyfannol ar yr heriau a wynebir wrth asesu yn yr awyr agored.
Yn ogystal, byddai cyfnod dilynol hirach rhwng cyfweliadau cychwynnol a dilynol yn rhoi mwy o fewnwelediad i weld a yw profiadau a safbwyntiau ymarferwyr yn newid dros amser, gan gyfrannu at ddibynadwyedd yr astudiaeth. Byddai egluro'r amseriad a'r rhesymau dros beidio â chymryd rhan yn y cyfweliadau dilynol yn helpu i fynd i'r afael â rhagfarnau posibl a gwella tryloywder.
I grynhoi, mae ymchwil Davies a Hamilton (2016) yn cynnig archwiliad manwl ac academaidd o’r heriau o asesu dysgu yn yr awyr agored. Mae’r canfyddiadau’n cyfrannu nid yn unig i’r drafodaeth academaidd, ond hefyd yn cynnig argymhellion ymarferol a allai ddylanwadu ar bolisi, arfer a datblygiad dysgu awyr agored fel elfen graidd y cwricwlwm. Mae effaith yr astudiaeth yn ddarparu buddion i addysgwyr, gwneuthurwyr polisi a’r gymuned addysgol ehangach, gan helpu i siapio arferion a pholisïau i’r dyfodol o ran dysgu ac addysgu yn yr awyr agored.

